Nafarroako Parlamentuko Mahaiak, 2019ko irailaren 9an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako galdera, Ezkabako eskualde-parkearen Udalez gaindiko Plan Sektorialaren behin betiko onespenari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko irailaren 9an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko eledun Adolfo Araiz Flamarique jaunak honako galdera hau aurkezten dio Legebiltzarreko Mahaiari, idatziz erantzun dakion:

Nafarroako Gobernuak, 2019ko apirilaren 25ean egindako bilkuran, erabaki bat hartu zuen, zeinaren bidez abian jarri baitzen Ezkabako eskualde-parkearen Udalez gaindiko Plan Sektorialaren espedientearen izapidetzea, Iruñerriko Mankomunitateak sustatua. Horren helburua zen beharrezkoak diren neurriak ezartzea, halatan ziurtatze aldera mendietako paisaiaren, ingurune fisikoaren eta landa-ingurunearen naturguneen babesa, kontserbazioa, katalogazioa eta hobekuntza. Era berean, xede du bertako natur eta kultur ondarearen zaintza harmonizatzea, erabilerak eta jarduerak arautuz eta ingurumen-hezkuntza nahiz mendien balio-jartzea sustatuz.

Eremuak zortzi udaletako lurrak hartzen ditu: Antsoain, Berriobeiti, Berriozar, txulapain, Ezkabarte, Atarrabia, Iruña eta Uharte. Mendi horietako azalerarik handiena basoa da, era askotako ezaugarriekin, eta proportzio txiki-txiki batean badira nekazaritzako zenbait lursail eta hirigune edo eremu ertzetan urbanizatu.

Proposatzen den parke-ereduak bateragarri egin nahi ditu landa- eta natur izaeraren zaintza eta hori hiri-gizartera hurbilaraztea, aisiarako eta jarduera publikorako espazioekin. Parkea konektibitate-eremu gisa hartzen da, goragoko sistema batean sar daitekeena lurralde-plangintzari begira, Argako ibai-parkearekin, Plazaolako eta Iratiko bide berdeekin eta Donejakue Bidearekin konektatuta. Parkearen barruan nabarmenekoa da Iruñerriko Itzulia GR220, parkearen sarean horren jarraitutasuna bermatzen baita, barne-mugikortasuna eta Iruñerriko mendiaren kanpo lotura ahalbidetuz, eta Ihesaren Ibilbidea GR225, zeina gotorlekuan hasten baita eta ipar-hegaletik jaisten baita Ezkabartetik Olaibarrera, Esteribarrera, Errora eta Aldudera (Urepel) igaroz.

Proposatzen den ibilbide-sareak irisgarritasuna ahalbidetzen du, mendiaren beraren mugak errespetatuz. Bide-mota ezberdinak daude, ekipatuenetatik hasi eta basabide naturalizatuenetaraino. Halatan, esku-hartze mailaren eta ibilbideen ezaugarrien arabera hierarkizatzen da sarea. Gainera, sarbideak aurreikusten dira erabiltzaileei harrera egin eta informazioa emateko eginkizuna betetzen duten herrietatik.

Iruñerriko Mankomunitateak Nafarroako Gobernuari erantzun zion herritarrek eta erakundeek aurkeztutako alegazioekin eta Gobernuko departamentuek 2019ko otsailean egindako gogoetekin. Gaurko egunean ez dakigu zertan den eskualde-parke berri hori eratzeko espedientearen izapidetzea zertan den, ez eta Nafarroako Gobernuak horri buruzko behin betiko erabakia noiz hartuko duen ere.

Hori guztia ikusita, honako hau galdetzen diot Nafarroako Gobernuari:

Gobernuak noiz uste du onetsiko duela behin betikoz Ezkabako eskualde-parkearen Udalez gaindiko Plan Sektoriala?

Zer administrazio-izapide uste du Gobernuak ez dela bete, behin betiko onespen hori atzeratzeko?

Behin betiko onespena atzeratzeko zerikusirik izan al du Defentsa Ministerioak (3. zenbakiko obra-komandantziak) Berriobeitiko Udalari Ezkaba mendiko baso-eremu bat ixteko proiektu bat aurkeztu izanak, tiro-eremuaren segurtasun-eremua handitzea helburu?

Iruñen, 2019ko irailaren 3an

Foru parlamentaria: Adolfo Araiz Flamarique